קונטרס בעניני חג השבועות


דברי הקדמה

ידועים הם, דברי הרמח"ל (דרך ה' ח"ד פ"ז ו') שכל חג אינו רק אירוע היסטורי בעלמא על מה שקרה לפני הרבה שנים, אלא שהכוחות וההשפעות שנתחדשו בימים ההם בזמן הזה, חוזרים ומתחדשים עלינו בתקופה זו, כל שנה ושנה. הרמח"ל מאריך לבאר שהאדם במשך השנה מורכב מב' משיכות אחד לטוב ואחד למוטב, ונקבעו ימים מסוימים במשך השנה כפי שיעור הנדרש שגזרה חכמתו יתברך, להוסיף ולחזק צד הטוב באיזה ענין שיהיה, ולזה ניתנו לנו השבתות והמועדים, כל אחד לחזק כפי ענינו. 
הנה פשוט וברור שכפי המידה שאדם מתעורר למועד ועניניה, באותה מידה יזכה למידת ההשפעה מחמת החג. 
בכדי לגשת למועד בצורה נכונה, עלינו לדעת מה הוא תוכן המועד ומה הם הכוחות שנתחדשו בתקופה זו של חג השבועות שחוזרים ונשפעים עלינו כל שנה ושנה.  
כבר מגיל קטנות שגור בלישנא של כל ילד שיום זה הוא יום מתן תורתנו, אבל ככל שאדם מתבגר, הרצון והתקוה היא שגם תפיסתו בעבודת ה' בכלל ובמועדי השנה בפרט, יתבגר, ולא ישאר ולא יסתפק עם תפיסת הקטנות שהיה לו. 
באו וננסה לקבל יותר עומק למהות ותוכן היום, להתבגר מתפיסתנו והבנתנו שיש לנו מגיל קטנותנו.

הנה בכל מועד יש את ההשפעה המיוחדת מצד הנותן שזכינו אליה בימים ההם בזמן הזה, ואת הכנת המקבל ע"י עבודתנו שעשינו עצמינו בימים ההם כלי הראוי לקבל את השפע מצד הנותן. 
לענינינו בחג השבועות, צריך לבאר מצד השפעת הנותן, דהיינו עומק השפע של התורה שקבלנו וזכינו ביום זה, ויתבאר בעז"ה בסימן א'. 
מצד הכנת המקבל, דהיינו מדרגת בני ישראל שמחמתה נעשו ראוים לקבלת התורה. מדרגה זו נחלקת לתרתי: 
א. מדרגת אהבת ה' שהיו לבני ישראל לפני קבלת התורה, ויתבאר בעז"ה בסימן ב'.
ב. מדרגת יראת הרוממות שהיו לבני ישראל לפני קבלת התורה, ויתבאר בעז"ה בסימן ג'.

סימן א' 
שבועות - זמן מתן תורה בכל שנה ושנה

יתבאר בעז"ה: 
· שמות החג
· יום מתן תורה  
· אורות החג חוזרות ומתחדשות כל שנה ושנה
· שלוש שאלות: א. למה שבועות נקרא יום מתן תורה כיון שנשברו הלוחות (קו' הרוקח), ב. למה הכל מודים בעצרת דבעינן לכם, ג. למה הקרבן שתי הלחם בא מן החמץ
· תכלית האדם ועבודתו בעוה"ז
· התורה היא הכלי שעל ידה אפשר לזכך את הגוף והחומריות
· ביאור הויכוח בין משה רבינו והמלאכים כשעלה לקבל את התורה מן השמים
· ג' חילוקים עיקריים בין לוחות ראשונות לשניות: א. שכחת התורה, ב. חזרה מיתה לעולם, ג. יגיעה בתורה.
· ביאור יסוד החילוק בין לוחות ראשונות ושניות
· הנוגע למעשה: לשעבד את רצונות הגוף לשכל

א. ארבע שמות החג
לחג השבועות יש כמה שמות שונות. נקראת: 
א. שבועות, כדכתיב (שמות ל"ד), וחג שבעת תעשה לך.[footnoteRef:1] [1:  ז"ל שבלי הלקט (סדר עצרת סי' רל"ו), ומדרש אגדה למה תלה הכתוב יום חג שבועות בספירה מה שאין כן בכל המועדות לפי שכשנתבשרו ישראל לצאת ממצרים נתבשרו שהן עתידין לקבל [את] התורה לסוף חמשים יום לביאתן שנאמר בהוציאך את העם ממצרים תעבדון את האלהים על ההר הזה הרי הנו"ן של תעבדון יתירה לומר לך לקץ חמישים יום תעבדון את האלהים (שתעבדו) [שתקבלו] את התורה וישראל מרוב חיבה היו מונין בכל יום ויום [ואומרים] הרי עבר יום אחד ויום שני וכן כולם שהיה נראה בעיניהם כזמן ארוך מתוך חיבתן הגדולה על הדבר לכך הספירה נקבעה לדורות, ע"כ.
נר' ביאור דבריו שבאמת שאני חג השבועות משאר המועדים, שחג השבועות לא נקבע בתאריך מסוים, אלא עצם קביעתו הוא אחרי ספירה מתוך חיבה למשך חמשים יום לקראת התורה, ורק אחרי חמשים ימים כאלה, באה חג השבועות. 
ז"ל רבינו בחיי (ויקרא פכ"ג פט"ז), שלא הזכירה תורה חג שבועות ביחוד כשאר החגים ושיאמר כן: "בחדש השלישי בששי בו חג השבועות", כמו שאמר בפסח: "בחמשה עשר יום לחדש הזה חג המצות", בא ללמד כי הוא חג נגרר אחר מצות העומר, ומ"ט יום הספורים בין ראשון של פסח עד השבועות, הנה הם כחולו של מועד בין ראשון של סוכות ושמיני עצרת, ע"כ.] 

ב. חג הקציר, כדכתיב (שמות כ"ג), וחג הקציר בכורי מעשיך.[footnoteRef:2]  [2:  מועדי השנה מיוחסים לתקופת השנה בגידול השדה. חג הקציר הוא הרגל השני מתוך הג' רגלים בשנה. שלב הראשון הוא פסח – בחודש האביב שהוא זמן תחילת בישול הפרי. השלב שני הוא חג הקציר שהוא זמן גמר הגידול ושלימותו, והשלב השלישי הוא חג הסוכות – חג האסיף שהוא זמן אסיפת התבואה, הזמן שהגיע התבואה לתכליתה. יש להאריך בזה טובא ואכמ"ל.  ] 

ג. יום הביכורים, כדכתיב (במדבר כ"ח כ"ו), וביום הבכורים בהקריבכם מנחה חדשה לה'.[footnoteRef:3]  [3:  על שם שתי הלחם, שהם ראשונים למנחת חטים הבאים מן החדש, ע"כ, (רש"י שם, ובעו"מ). הנה מהא דנקרא השתי הלחם בשם ביכורים, וכמבו' בפר' כי תשא שנקרא, בכורי קציר חטים, מבו' שענינו של השתי הלחם הוא בכח הראשית, שהיא הקרבן הראשון שבאה מן התבואה החדשה (ובפר' אמור ובפר' פנחס, נקרא "מנחה חדשה"). ועי' רמב"ן (אמור פכ"ג פי"ז, וכ"כ הספורנו שם) שהבאת שתי הלחם, הרי הוא הודאה לה' יתברך על הקציר שנתן לנו. מבו' שהאופן של הודאה הוא ע"י שמביאים אליו את הראשית.
הנה מהא דנקרא החג ע"ש השתי הלחם משא"כ בשאר מועדי השנה, מבו' שחלוק קרבן שתי הלחם משאר קרבנות מועדי השנה, שהיא הגדרה של עצם היום משא"כ שאר קרבנות החג שבאים מחמת היום, ואינם עצם היום. ] 

ד. עצרת, כמבו' במשנה בר"ה (טז.), בארבעה פרקים העולם נידון .... בעצרת על פירות האילן, ובפסחים (סח:), אמר רבי אלעזר: הכל מודים בעצרת דבעינן נמי לכם .... מר בריה דרבינא כולא שתא הוי יתיב בתעניתא לבר מעצרתא ... עצרת, יום שנתנה בו תורה .... רב יוסף ביומא דעצרתא אמר עבדי לי עגלא תלתא, ע"כ, ובעוכמ"מ[footnoteRef:4].[footnoteRef:5] [4:  בגמ' שבת (קכט:), גזרו רבנן אכולהו מעלי יומא טבא (שאין להקיז דם) משום יומא טבא דעצרת, ע"כ.]  [5:  כתב הרמב"ן (פר' אמור פכ"ג פל"ו), ולכך יקראו רבותינו ז"ל בכל מקום חג השבועות עצרת, כי הוא כיום שמיני של חג שקראו הכתוב כן, ע"כ. ובביאור הא דשמיני שייך לעצרת, מבאר הרמב"ן (שם, ובפר' ראה ט"ז ח') שעצרת היא כנסת ישראל שהיא בן זוגו של השבת, והקרבן של שמיני עצרת הוא של בני ישראל, עיי"ש.
כתב הספורנו (אמור פכ"ג פל"ו) לבאר למה שבועות לא נקרא בתורה עצרת, וז"ל, ובהיות שהיה יום החמשים ליציאת מצרים יום מתן תורה אשר בו נעצרו ישראל יחדו לעבודת האל יתברך קראוהו רבותינו ז"ל עצרת, אמנם בתורה לא הוזכר אותו היום בזה השם כלל וזה מפני שקלקלו ישראל את המושג בעצירתם ויתנצלו את עדים מהר חורב, ע"כ.] 


יום מתן תורה
הנה מלבד חילוקי שמות אלו, ידוע ומבו' שהיא יום מתן תורה, כמו דאמרי' בתפלה "את יום חג השבועות הזה זמן מתן תורתנו". וכן קוראים בתורה את פרשת בחודש השלישי (מגילה לא. עיי"ש מה שנח' בזה). וכן הוא בגמ' פסחים (סח:), אמר ר' אלעזר, הכל מודים בעצרת דבעינן נמי לכם, מ"ט יום שנתנה בו תורה, ועיי"ש עוד, מר בריה דרבינא כולא שתא הוי יתיב בתעניתא לבר תעצרתא ... עצרת, יום שנתנה בו תורה .... רב יוסף ביומא דעצרתא אמר: עבדי לי עגלא תלתא. אמר: אי לא האי יומא דקא גרים, כמה יוסף איכא בשוקא, ע"כ (במק"א הארכנו בעוד ראיות לזה)[footnoteRef:6]. [6:  כתב הרוקח (הל' עצרת סי' רצ"ה), ולכך מקריבין שתי הלחם על שם ב' לוחות תורה שבכתב ותורה שבעל פה. וכתיב לכו לחמו בלחמי. ב' כבשי עצרת לשלמים כנגד ב' תורות לימודי ה' ורב שלום בניך, ע"כ. הרי שגם בקרבנות החג נרמז יום מתן תורה.
וכן ידועים דברי המג"א (סי' תצד סק"ו), שמביא מחז"ל שכל ימי ספירת העומר הם ימי הכנה וטהרה לקראת קבלת התורה, וז"ל, מ"כ הטעם (לאכול מאכלי מחלב בשבועות) דאיתא בזוהר (ח"ג צד.), שאותן ז' שבועות היו לישראל שבעה נקיים, דוגמת אשה המיטהרת מנדתה, וידוע שדם נעכר ונעשה חלב, והיינו מדין לרחמים, ע"כ (כ"כ האור החיים אמור כ"ג ט"ו).
וכן ידוע מש"כ השל"ה (שבועות פרק נר מצוה אות י"ט), בשם התולעת יעקב ששבועות הוא יום הדין על התורה וז"ל, ודע, כי כמו שבראש השנה רצה הקדוש ברוך הוא להשגיח ולדרוש מעשה בני האדם, כי הוא יום הבריאה הראשונה וחידוש העולם, וכמו שתקנו לומר (במוסף דר"ה) 'זה היום תחלת מעשיך' כדברי רבי אליעזר שאמר בתשרי נברא העולם (ראש השנה י:), כן רצה ביום מתן תורה שהוא מורה על חידוש העולם, להשגיח ולדרוש על מעשה העולם, ולדונו על פירות האילן, כדאיתא בפרק קמא דראש השנה (טז.) בארבע פרקים העולם נידון וכו', בעצרת על פירות האילן. וכבר ביארנו, כי הפירות ההם הם הנשמות הפורחות מאילנו של הקדוש ברוך הוא, והעולם נידון ביום זה על התורה שנתנה בו שבטלו עצמם ממנה, והוא אמרם על פירות האילן, בלא השלימם בתורה ובמצות כראוי, ע"כ.
ומה שלא נזכר בתורה שהוא יום מתן תורה, מבאר הכלי יקר (ויקרא כ"ג ט"ז) וז"ל, ומה שלא נזכר בתורה בפירוש כי יום זה מ"ת, וכן לא נזכר בתורה בפירוש כי ר"ה הוא יום דין, וטעם שניהם אחד הוא כמו שכתבתי בחיבורי עוללות אפרים, שעל מ"ת לא רצה ה' להגביל יום ידוע לפי שצריך האדם שיהיה דומה לו בכל יום ויום מכל ימות השנה כאלו באותו יום קבלה מהר סיני, עי"ש שהאריך.] 


ב. אורות החג חוזרות ומתחדשות כל שנה ושנה
כבר כתבנו בהקדמה שכל חג אינו חגיגה היסטורי בעלמא, אלא שהשפעות שזכו להם בני ישראל בתקופה זו בימים ההם, חוזרות ומתחדשות עלינו כל שנה ושנה.
הנה בחג השבועות הדברים מפורשים ביותר בדברי חז"ל בכמה מקומות: 
1. איתא בשבת (קכט:), גזרו רבנן אכולהו מעלי יומא טבא (שאסור להקיז דם) משום יומא טבא דעצרת דנפיק ביה זיקא ושמיה טבוח דאי לא קבלו ישראל תורה, הוה טבח להו לבשרייהו ולדמייהו, ע"כ. 
2. איתא בפסיקתא דר"כ (פיסקא יב, בחדש השלישי, הובא ברוקח סי' רצו), אמר הקדוש ברוך הוא לישראל בניי, היו קורין את הפרשה הזאת בכל שנה ואני מעלה עליכם כאילו שאתם עומדים לפני הר סיני ומקבלין את התורה, אימתי, בחודש השלישי לצאת בני ישראל מארץ מצרים, ע"כ.
3. איתא בירושלמי (ר"ה ד' ח'), שבכל קרבנות המועדים כתיב חטא, כדכתיב, ושעיר חטאת אחד לכפר עליכם, ושעיר עזים אחד לחטאת לה', ואילו בעצרת כתיב שעיר עזים אחד לכפר ולא כתיב חטא. "אמר להן הקב"ה מכיון שקבלתם עליהם עול תורה מעלה אני עליכם כאילו לא חטאתם מימיכם"[footnoteRef:7].[footnoteRef:8]  [7:  כתב הרוקח (סי' רצה), על כן צריכין ישראל לשמוח שמוחל הקדוש ברוך הוא עונותיהם.]  [8:  יותר מזה מבו' בשל"ה (שבועות נר מצוה אות י"ט), בשם התולעת יעקב, שהבאנו למעלה שבכלל מה שבעצרת נידונים על פירות האילן (ר"ה טז.), שנידונים הנשמות שהם הפירות הפורחות מאילנו של הקדוש ברוך הוא, והעולם נידון ביום זה על התורה שנתנה בו ושבטלו עצמם ממנה.] 

הרי מפורש בכל הנ"ל שכל שנה ושנה חוזרת ומתחדשת עלינו קבלת התורה.

א"כ נשתדל לבאר מה הם עומק אורות התורה שניתנה לנו ביום זה, וחוזרות עלינו כל שנה ושנה. 
נבאר בעז"ה שהתורה הקדושה, לימודה וקיום מצותיה, אינה לימוד חיצוני בעלמא אלא משנה ומרומם את עצם האדם, לזכך את גופו ולהעלותו מחומריותו שלא יחצוץ מפני הנשמה כלל, וזהו תכלית עבודת האדם בעולם הזה.

ג. שלוש שאלות 
כדי לבאר הענין, נקדים בשלוש שאלות בענינא דחג:
א. הקשה הרוקח (פר' אמור כ"ג ט"ז), כיון שחטאו בעגל ונשתברו לוחות הראשונות, ולא חזרו להם אלא לוחות שניות וביו"כ, א"כ למה עדיין נקרא שבועות זמן מתן תורתנו, הרי לפו"ר שבועות כבר נתבטלה, ומן הראוי שיהיה יו"כ נקבע לזמן מתן תורתנו ולא שבועות.[footnoteRef:9] [9:  בפשטות היה אפ"ל שאמנם הלוחות נשתברו אבל מעמד הר סיני וקבלת התורה לא נתבטל.
עיי"ש ברוקח שתירץ, לפי שמעלין בקדש ולא מורידין, וכוונתו צ"ב.] 

ב. איתא בפסחים (סח:), אמר רבי אלעזר: הכל מודים בעצרת דבעינן נמי לכם. מאי טעמא - יום שניתנה בו תורה הוא, ע"כ. וצ"ב מ"ש חג השבועות שלכו"ע יש חיוב לכם משאר המועדים שנח' בזה שם. 
ורש"י פירש, שישמח בו במאכל ומשתה, להראות שנוח ומקובל יום זה לישראל שנתנה תורה בו, ע"כ. אבל ג"ז צ"ב דאדרבה מסברא היה אפשר לומר דכיון שהוא זמן מתן תורתנו, ראוי להקדישו ללימוד ועסק בתורה יותר משאר המועדים, להראות את חפצנו ושמחתנו בה.
ג. משונה הקרבן שתי הלחם בשבועות שבא דוקא מן החמץ כדכתיב (ויקרא פכ"ג), ממושבתיכם תביאו לחם תנופה .... חמץ תאפינה בכורים לה', משאר קרבנות השנה, שעליהם כתיב (ויקרא פ"ב י"א), כל המנחה אשר תקריבו לה' לא תעשה חמץ כי כל שאר וכל דבש לא תקטירו ממנו אשה לה', (לבד אחד מן הלחמי תודה שבא מן החמץ), הרי שאסור להביאם מן החמץ, וצ"ב מ"ש שבשבועות חיוב להביא מן החמץ דוקא, ואילו בשאר השנה אסור להביא מן החמץ.

ד. תכלית האדם בעוה"ז
כדי לבאר הענינים נקדים לבאר בקצרה מהו תכלית האדם בעוה"ז. 
כתיב כל הנברא בשמי לכבודי בראתיו יצרתיו אף עשיתיו. תכלית כל הנברא בשמי, דהיינו בנ"י שנבראו בצלם אלקים (מהרש"א יומא לח: ד"ה כל) היא לגלות כבוד שמים (אבות ו' י"א), ועי"ז יזכה לשכרו בעוה"ב. 
איך מגלה האדם כבוד שמים בעולם? מבאר הרמח"ל (דרך ה' ח"א פ"ג ב'), האדם מורכב משני קצוות. נשמה אלוקי מצד אחד, שהיא כולו רוחני, וכולו רוצה לעשות רצונו יתברך, וגוף גשמי חשוך ועכור מצד שני, שמושכת אחרי ענינים גשמיים ורצונות עצמו ולא רצון הבורא. כדי שיהיה לאדם את היכולות לבחור בטוב, נתחדש לאדם כח של בחירה, לבחור בין ב' משיכות אלו (דרך ה' ח"א פ"ג ב'). בכל עמידה בנסיון שהאדם עומד בין שיקול לכאן ולכאן, ובוחר בטוב, מלבד עצם הקיום של רצונו יתברך, הרי הוא מעלה ומזכך את גופו ממצבו השפל, ומוציאו מן החושך אל האור, מן ההסתר אל הגילוי, ומכניעו לצד הנשמה. ככל שהאדם עולה ומעלה את גופו, משתנה בכך את נקודת המלחמה בין הגוף ונשמה, ובכך מוסיף עוד ועוד בשלימותו (דרך ה' ח"א פ"ד ד'). תכלית האדם להגיע למצב שרק הנשמה תהיה השולטת, והגוף יהיה נמשך אחריה לגמרי ולא יעכב על ידה כלל, זה יהיה מצבנו בעוה"ב שיזכה לו האדם ע"י עבודתו בעוה"ז (דרך ה' ח"א פ"ג ד').
לא האדם לבד עולה בכל עמידה בנסיון אלא גם כל הבריאה כולה מתנוע ע"פ מעשי האדם, שגם העולם מורכב מטוב ורע, הסתר וגילוי, וככל שהאדם עולה, העולם מתעלה עמו שמתוסף גילוי על ההסתר אור על החושך, וכן להיפך ח"ו (מס"י פ"א, דרך ה' ח"א פ"ד ז').  
זהו הכבוד שמים שמתגלה בעולם ע"י מעשי האדם. האדם ע"י מעשיו מעלה את עצמו בפרט וכל העולם בכלל, לגובה של גילוי פנים, גובה של הכרה בבוראו ורוצה לעשות רצונו, וזהו הריבוי כבוד מלכותו בעולמו.[footnoteRef:10]   [10:  אלו הם דברי ר' יהושע ב"ל, (סנהדרין מג:), כל הזובח את יצרו ומתודה עליו, מעלה עליו הכתוב כאילו כיבדו להקדוש ברוך הוא בשני עולמים, העולם הזה והעולם הבא, דכתיב זבח תודה יכבדנני, ע"כ.] 


התורה היא הכלי שעל ידה ניתן לזכך את החומריות
הנה הכלי שעל ידו ניתן לאדם את היכולת להעלות את גופו ולזככו מחומריותו, הוא התורה הקדושה. הכי אמרו חז"ל (קדושין ל:), בראתי יצה"ר בראתי תורה תבלין, הרי שהתורה היא ה"תבלין" ליצה"ר, דיקא. תבלין פירושו שמתבל את הדבר עצמו וממתקו שמעלה את צד הרע עצמו אל הטוב, (ולאפוקי שאין תפקידנו ועבודתנו ללכת אחרי נשמתנו ולהזניח ולשבר את גופנו אלא אדרבה התורה מתבל את הגשמיות שיהא גם הוא לעבודת ה' יתברך, שע"י התורה כל קומת האדם מתעלה ורוצה לעשות רצונו יתברך. 
זהו גם כוונת חז"ל (אבות ו' ב'), אין לך בן חורין אלא מי שעוסק בתורה, ע"כ, שע"י עסק התורה נעשה האדם חפשי לעשות את רצונו באמת, שאינו מושפע ממשיכות גופו וחומריותו, אלא אדרבה ע"י לימוד התורה נעשה שאין אצלו מתנגד ויכול לעשות את רצונו באמת ללא התנגדות כלל.[footnoteRef:11]  [11:  דוגמא לדבר, בחור קם אחרי שינת צהריים ולא מתחשק לו ללמוד. לפעמים היצה"ט מצליח ולפעמים היצה"ר מצליח. ניחזי אנן, כשהיצה"ר התגבר עליו ובשעה 6:00 הבחור עדיין מסתובב במיטתו, איך הוא מרגיש?  - ללא הרגשה טובה. אמנם כשיצה"ט מתגבר עליו, וקם מיד ממטתו והולך ללמוד, האם יקרה אפי' פעם אחד שבשעה 6:00 כשהוא באמצע ללמוד, ירגיש לא טוב על זה שהיצה"ט הצליח להתגבר עליו והלך ללמוד, ודאי שלו! הטעם בזה פשוט כי התגברות היצה"ט הוא האדם עצמו ורצונו האמיתי, וכיון שכן פשוט שאין מקום לחרטות שהרי כך הוא רוצה, לא כן התגברות היצה"ר אמנם שנר' באותה שעה שזהו רצון האדם עצמו אבל באמת אינו האדם עצמו, ולכן כשעוברת הנסיון יתחרט על שלא קם (וכמו שאמרו חז"ל רשעים מלאים חרטה, והביאור כנ"ל).] 

ונר' שזהו גם ביאור דברי הגמ' הידועה בפסחים (סח:), רב יוסף ביומא דעצרתא אמר עבדי לי עגלא תלתא. אמר אי לא האי יומא דקא גרים, כמה יוסף איכא בשוקא, ע"כ. ויש לדקדק למה תלה רב יוסף את "שמו" בשינוי זה של קבלת התורה, שאמר אי לאו יום זה, "כמה יוסף איכא בשוקא". 
ועיי"ש ברש"י, אי לאו האי יומא - שלמדתי תורה ונתרוממתי - הרי אנשים הרבה בשוק ששמן יוסף, ומה ביני לבינם, עכ"ל. מבו' מרש"י שלא בקיום התורה איירי אלא בלימוד התורה, ולא בידיעת התורה איירי אלא ברוממות האדם ע"י לימודה. 
וביאוה"ד כנ"ל, שלימוד התורה מרומם ומשנה את עצם האדם שמשתנה להיות "יוסף" אחר, ואין התורה לימוד מושכל צדדי בעלמא.[footnoteRef:12] [12:  ונר' שדוקא רב יוסף אמר הכי מתוך כל האמוראים דאיתא בגמ' נדרים (מא.) שרב יוסף שכח תלמודו, נמצא שלזה גופא התכוון רב יוסף, דאמנם ששכח תלמודו, ואת ידיעת התורה אין לו, אבל הרוממות שהתרמם מחמת התורה נשאר אצלו, וע"ז שמח רב יוסף דאי לאו האי יומא שהתורה משנה את עצם האדם, כמה יוסף איכא בשוקא.] 

וכבר האריך הרמח"ל (מס"י פ"ה), כי אין מי שמכיר בחלי היצר הרע ובכחו המוטבע בו אלא בוראו שבראו, ואם הוא לא ברא למכה זו אלא רפואה זו  של התורה, אי אפשר בשום פנים שירפא האדם מזאת המכה בלתי זאת הרפואה.[footnoteRef:13] [13:  וכתב המשך חכמה (יתרו כ' י"ח) שלכן אצל משה רבינו ע"ה, בגילוי אצל הסנה שהיתה טרם קבלת התורה כתיב (שמות ג, ה), "של נעליך מעל רגליך", ור"ל התפשטות חומרו וכוחות גופו, כי מה לחומר במקום אדמת קודש. לא כן אחרי קבלת התורה שהזדכך גופו ע"י התורה, עלה בהר סיני עם חומריותו, וזהו מה שאמרו חז"ל (שבת פח:) "מה לילוד אשה" - הוא החומר - בינינו.
ע"פ דברנו נר' לבאר הגמ' בקדושין (ל:), ת"ר: ושמתם - סם תם, נמשלה תורה כסם חיים; משל, לאדם שהכה את בנו מכה גדולה והניח לו רטיה על מכתו, ואמר לו: בני, כל זמן שהרטיה זו על מכתך, אכול מה שהנאתך ושתה מה שהנאתך, ורחוץ בין בחמין בין בצונן ואין אתה מתיירא, ואם אתה מעבירה הרי היא מעלה נומי; כך הקדוש ברוך הוא אמר להם לישראל: בני, בראתי יצר הרע ובראתי לו תורה תבלין, ואם אתם עוסקים בתורה - אין אתם נמסרים בידו, שנאמר: הלא אם תטיב שאת, ואם אין אתם עוסקין בתורה - אתם נמסרים בידו, שנא': לפתח חטאת רובץ, ע"כ. דברי המשל צ"ב, אטו נימא שאדם הלומד תורה יכול להשקיע את עצמו בכל מיני תענוגי עוה"ז.
ונר' כוונת הגמ' כנ"ל, שלא באדם האוכל ומתענג בכל גשמיות שבעולם למען הנאת גופו, אלא ר"ל שכל זמן שאדם מתעסק בלימוד התורה יכול להתעסק בעניני גשמיות ולהעלותם לצד הטוב, לא כן מי שאין לו תורה, גם כל הגשמיות שלו ירחיק אותו מהבורא יתברך.] 


ה. ישוב ב' מהשאלות הנ"ל
עפ"ז מבאר המשך חכמה (יתרו כ' י"ח) למה הכל מודים בעצרת דבעינן לכם, שתכלית קבלת התורה היא לזכך החומר והגוף, ולכן דוקא בשבועות בעינן לכם שמחמת יום זה של קבלת התורה נתחדש בנו הכח והיכולת שגם חלק הגשמי שבתוכנו יש להעלותה לרוחניות.
ונר' שמשו"ה הקרבן שתי הלחם בשבועות בא מן החמץ דוקא, דיעוי' בכלי יקר (אמור כ"ג ט"ז) שהחמץ שבו, מסמל את היצה"ר (ועיי"ש ברמב"ן, ושמעתי שזהו גם כוונתו, ולא עיינתי כעת), וי"ל שבפסח עבודתנו להתנתק לגמרי מן החומריות, להתקדש במצה ולהתרחק מן החמץ, לא כן בשבועות שהוא היום שבו נתחדש ע"י קבלת התורה את הכח להעלות את צד היצה"ר לטוב, את צד החמץ לקדושה, לכן חייבים להביא קרבן מן החמץ דוקא. 

ו. הויכוח בין משה רבינו והמלאכים כשעלה לקבל את התורה מן השמים
ועדיין לא נתיישב את קושית הרוקח.
ידועים דברי הגמ' בשבת (פח:) כשעלה משה רבינו לשמים לקבל את התורה, אמרו מלאכי השרת, מה לילוד אשה בינינו, והשיב להן הקב"ה, לקבל תורה בא. אמרו המלאכים: חמודה גנוזה שגנוזה לך תשע מאות ושבעים וארבעה דורות קודם שנברא העולם, אתה מבקש ליתנה לבשר ודם? מה אנוש כי תזכרנו ובן אדם כי תפקדנו ה' אדנינו מה אדיר שמך בכל הארץ אשר תנה הודך על השמים! אמר הקדוש ברוך הוא למשה: החזיר להן תשובה! אמר לפניו: רבונו של עולם, מתיירא אני שמא ישרפוני בהבל שבפיהם. אמר לו: אחוז בכסא כבודי, וחזור להן תשובה, .... אמר לפניו: רבונו של עולם, תורה שאתה נותן לי מה כתיב בה - אנכי ה' אלהיך אשר הוצאתיך מארץ מצרים. אמר להן: למצרים ירדתם? לפרעה השתעבדתם? תורה למה תהא לכם? .... מיד הודו לו המלאכים להקדוש ברוך הוא, שנאמר ה' אדנינו מה אדיר שמך וגו' ואילו תנה הודך על השמים - לא כתיב.
דברי המלאכים צ"ב שמתחלה טענו, "מה אדיר שמך בכל הארץ אשר תנה הודך על השמים", וביאר המהרש"א, שמה אדיר שמך בכל הארץ, מורה על הנהגת ה' ליפרע מן הרשעים,[footnoteRef:14] וכיון שבעולם הזה יש חטא ועונש, טענו המלאכים שאינו מן הראוי למסור את התורה לתחתונים - מקום של חטא, לבשר ודם – בעלי חטא, אלא מן הראוי להשאיר את התורה שהיא כולו רוחני בשמים מקום רוחני, ומשולל מכל חטא.  [14:  כמ"ש (מנחות נג.) יבא אדיר הקדוש ברוך הוא ויפרע מאדירים מפרעה.] 

א"כ כשחזרו והודו וקבלו תשובת מרע"ה, למה הזכירו שנית את פסוק של, "ה' אדנינו מה אדיר שמך וגו'", הרי מפסוק זה הוכיחו טענתם, ש"מה אדיר" מורה על חטא ועונש, ואיך יתכן שהפסוק שהיתה מקור לשאלתם, יהפוך להיות גם מקור תשובתם והסכמתם. 
ע"פ דברנו נר' לבאר שנח' המלאכים ומרע"ה האם לכבודה של תורה ראוי שתישאר התורה בשמים, א"ד ראוי להורידה לארץ לתחתונים. המלאכים טענו, מה אדיר שמך בכל הארץ, שאינו מן הראוי שיהיה התורה במקום של חטא, והשיב מרע"ה ואחז בכסא כבודו, להראות להם דאמנם ילוד אשה הרי הוא בשר ודם, דבר גופני, גשמי וחומרי, אבל שורשו אחוז בכסא כבודו שיש לו נשמה אלוק ממעל ועולה בנשמתו למעלה מן המלאכים ואחוז בכסא הכבוד,[footnoteRef:15] וכיון ששורש ישראל מושרש ומחובר למעלה, בכוחם ע"י מעשיהם הטובים, להעלות את הגוף החומרי להיות נמשך לגמרי אחרי הנשמה. (שו"מ כדברים אלו ברוח חיים פ"א בהגהת בן המחבר). [15:  כ"כ המהרש"א שאחוז בכסא כבודי מראה את שורש נשמת ישראל ששורשו למעלה, צרורות בצרור החיים תחת כסא הכבוד. וכ"כ המבי"ט (בית אלקים שער היסודות פי"ב).] 

וזהו שאמר מרע"ה: כלום יצה"ר יש בכם לגניבה ולזנות, שכוונתו להוכיח למלאכים שרק אצל התחתונים קיימת "שני צדדים" "אור וחושך" "טוב ורע", משא"כ אצל המלאכים שלא קיים אצלם לא קנאה ולא יצה"ר ולא אומות העולם העובדים ע"ז, והרי עיקר כבוד שמים הוא לגלות האור במקום החושך, להעלות הגוף מחומריותו אל הנשמה[footnoteRef:16]. לכן מן הראוי שתימסר התורה לאדם שביכולתו להרבות כבוד שמים על ידי התורה, ולא למלאכים.     [16:  שזה פשוט שלא היתה כוונתו להוכיח להם שאינם יכולים לקיים את המצות, שהרי ודאי גם המלאכים ידוע טענה זו, וע"כ שהתורה בשמים מתפרש באופ"א ממה שהיא מתפרשת לפנינו, שהרי כולו שמותיו של הקב"ה.] 

והמלאכים קיבלו טענתו של מרע"ה, והודו ואמרו, "ה' אדנינו מה אדיר שמך בכל הארץ". ביאוה"ד שמאותו סיבה שמתחלה חשבו שאינו מן הראוי שתימסר התורה לתחתונים, כיון שהוא מקום של חטא ורע, היא גופא הסיבה שראוי למוסרה להם, דאדרבה עיקר כבוד שמים הוא לגלות האור במקום של חושך וחטא, דדוקא במקום של ה"מה אדיר שמך", המקום של נסיונות, המקום שלפעמים יש נפילות וחטא, דוקא במקום כזה הוא עיקר כבוד שמים כשהאדם בבחירתו בטוב וקיום התורה והמצוות מגלה האור במקום החושך.

ז. ג' חילוקים עיקריים בין לוחות ראשונות לשניות
לאור הנ"ל יש ליישב קו' הרוקח למה אנו עושים זמן מתן תורתנו בשבועות ולא ביו"כ, ובהקדם ג' חילוקים עקריים בין לוחות ראשונות ללוחות שניות:
א. שכחת התורה, כמבו' בעירובין (נד.), אמר רבי אלעזר, מאי דכתיב חרות על הלוחות, אלמלי לא נשתברו לוחות הראשונות לא נשתכחה תורה מישראל, ע"כ, 
ב. מיתה חזר לעולם, כמבו' בע"ז (ה.), תניא רבי יוסי אומר, לא קיבלו ישראל את התורה אלא כדי שלא יהא מלאך המות שולט בהן שנאמר אני אמרתי אלהים אתם ובני עליון כלכם, חבלתם מעשיכם אכן כאדם תמותון, ע”כ, ועיי"ש בתורת חיים שכוונת סוף הפסוק, אכן כאדם תמותון, ר"ל אחר חטא העגל, שחזר להם גזירת מיתה,[footnoteRef:17]. [17:  וכ"כ האברבנאל (בראשית ג' כ"ב). וכ"מ בגמ' שם לעיל מינה דאיתא התם, אמר ריש לקיש, בואו ונחזיק טובה לאבותינו שאלמלא הן לא חטאו אנו לא באנו לעולם, שנאמר אני אמרתי אלהים אתם ובני עליון כלכם, חבלתם מעשיכם אכן כאדם תמותון וגו, ופרש"י לאבותינו – עושי העגל, ה”מ שכוונת אכן כאדם תמותון על אחרי חטא העגל איירי.] 

ג. יגיעה בתורה, כדאיתא בילקו"ש (יהושע כ"ז ל"ז), כתיב וישבר אותם תחת ההר ….. באותה שעה נגזרה גזרה על ישראל שילמדו תורה מתוך הצער ומתוך השעבוד ומתוך הטלטול ומתוך הטרוף ומתוך הדוחק ומתוך שאין להם מזונות, ומתוך אותו הצער שהם מצטערים עתיד הקב"ה לשלם להם שכרם לימות המשיח כפול ומכופל שנאמר ה' אלהים בחזק יבא וזרעו מושלה לו הנה שכרו אתו וגו', ע"כ.

וצריך לבאר הקשר בין ג' דברים אלו, ולמה מחמת חטא העגל היה מוכרח שיהיה בלוחות שניות שינוים אלו.

ח. יסוד החילוק בין לוחות ראשונות ושניות, וביאור ג' חילוקים הנ"ל
כתב הנפה"ח (ש"א פ"ו הגה"ה) לבאר שמתחילת בריאת העולם, לפני חטא אדה"ר היה ראוי לאדם לחיות לעולם, שכל הרע שבעולם היה עומד מבחוץ ולא בתוך הקומה (ולכן הנחש בא לפתות מבחוץ), ואילו היה עומד בנסיון של עץ הדעת היה מזדכך גופו לגמרי ונעשה כלי קיבול לשכר הנצחי והיה זוכה מיד לעולם של גמול ושכר עם הגוף הזה ללא מיתה כלל. אמנם כיון שאכל מעץ הדעת טו"ר, נכנס בו זוהמא, דהיינו נתערב הרע וטוב בתוך הקומה עצמה, ושוב א"א לגוף הזה כמות שהוא להזדכך לגמרי להיות ראוי לקבל השכר הנצחי. לכן נתחדש מיתה בבריאה, ועי"ז יכול לזכות לעולמות של שכר כשיתחדש הגוף בתחיית המתים ויזדכך לגמרי מכל הרע. 
הנה בזמן מתן תורה חזרו בני ישראל למדרגת אדה"ר לפני החטא שפסקה זוהמתן, ושוב לא היה צורך למיתה כלל והיו יכולים להזדכך לגמרי ולהגיע לתכלית השלימות בלי לעבור תהליך של מיתה, ואלא דכיון שחטאו בעגל חזר להם שוב הזוהמא כמו אחרי החטא של אדה"ר[footnoteRef:18], ושוב היה מוכרח שיתחדש מיתה בבריאה כדי שיוכלו להגיע לשיא השלימות ותיקון השלם ע"י המיתה והתחייה. [18:  נבאר בהמשך בהערות, שמ"מ לא חזר לגמרי כמו שהיה אחרי חטא אדה"ר.] 

הרי עכ"פ מבו' היטיב למה חזר להם מיתה בלוחות שניות אחרי חטא העגל.
ומה שהתחדש בלוחות שניות שכחה ויגיעה בתורה, מבו' ג"כ ע"פ הנ"ל, וז"ל האלשיך (איכה פ"ה פט"ז בא”ד(, ובכן, בבא כל נפש אל העולם הלזה, מחדש מה שקבלה כי הוא חלקה בתורה. כי גם שיראה שעל ידי יגיעת עיונו הוא מבין, לא כן הוא כי אם כנזכר מה שקבלה נפשו, והיגיעה להבין אינו אלא מפני שהחומר מעכב מלגלות הנפש מה שקבלה, על כן צריך ליגע החומר ולהתישו, ואז הנפש מוציאה מה שקבלה, ונראה בעיני האדם שהוא השיג ...... וזה אומרם ז"ל (מגילה ו:) יגעת ומצאת תאמן, כי אחר היגיעה למציאה תחשב לו, כי על ידי החומר מה שקבלה הנפש הוא כאבוד ממנו, וחוזר ומוצאו על ידי היגיעה כמדובר, ע"כ.
ה"מ מדבריו ששורש שכחת התורה הוא מחמת חומריות האדם המפסיק ומעכב על נפשו של האדם מלגלות התורה הטמון בה. ומבו' ששכחה לא ר"ל שהדבר נשכח ממנו לגמרי ויצא מקומתו והלך לו, אלא אדרבה הוא נטמן בפנימי פנימיותו וכבר אינו בתפיסה החיצוני שלו ולכן אינו זוכרו, מחמת החומר שמפסיק,[footnoteRef:19] וע"י היגיעה שיגע האדם, מחליש את חומר המפסיק וממילא מה שנמצא בפנים בוקע כלפי חוץ וזוכר את הנשכח.[footnoteRef:20] [19:  וכן מצינו באדם שמקבל מכה במוח וכדומה, לפעמים מתחיל לומר דברים של ימי צעירותו שכבר נשכח מהם שנים רבות, והיינו כנ"ל דאמנם שנשכח ממנו, לא ר"ל שהלך ויצא לו אלא אדרבה נטמן בפנימי פנימיותו.]  [20:  עד"ז שמעתי מהגר"ד נויסבוים שליט"א בשם הרמח"ל בליקוט מלחמתה של תורה, שכל אי הבנה בתורה הוא סתימה מכח של הס"א, וע"י העמל ויגיעה מתבטל כח הס"א ומתבטל הסתימה וממילא מבינים את התורה, ולא ראיתי בפנים.] 

א"כ מבו' היטיב ששכחה ויגיעה בתורה נתחדש רק בלוחות שניות אחרי חטא העגל, שרק אחרי שנתערב הרע בקומת האדם עצמו, ונתחדש החומר המפסיק, אז נתחדש השכחה בלימודה, והצורך ליגיעה בה להכניע ולבטל שבירת החומר.[footnoteRef:21]   [21:  הארכנו במק"א (ערך לוחות ראשונות ולוחות שניות) שזהו גם ענין שכחת התורה של עובר הנולד שבא מלאך וסטרו על פיו.] 


ט. ישוב שאלת הרוקח
נמצאנו למידים ששורש ההבדל בין לוחות ראשונות לשניות תלוי במידת הרע שנתערב בקומה מחמת חטא העגל. וכיון שביארנו שתכלית האדם היא לחזור ולהעלות כל הרע לצד הטוב, בכלל זה שכשנגיע לתכלית נחזור ג"כ למדרגה הראשונה של הלוחות הראשונות, וכמבו' בילקו"ש (י"ח רע"ג), שלעת"ל שוב לא יהיה שכחת התורה.[footnoteRef:22] [22:  וז"ל, ביום ההוא אין כתיב כאן אלא ביום הזה, בעולם הזה נתתי לכם את התורה והיו יחידים יגעים בה אבל לעתיד לבוא אני מלמדה לכל ישראל והן לומדין אותה ואינן שוכחין שנאמר כי זאת הברית אשר אכרות את בית ישראל אחרי הימים ההם נאם ה' נתתי את תורתי בקרבם ועל לבם אכתבנה והייתי להם לאלהים והמה יהיו לי לעם, ע”כ.] 

וא"כ יש לחזור וליישב שאלת הרוקח. דהנה אמנם הפסדנו את מדרגת לוחות ראשונות, לא ר"ל שהפסדנו אותם לגמרי ולעולם לא נחזור להם ולמדרגתם, וכמו כן אין הלוחות שניות, לוחות אחרות וחדשות השונות לגמרי מן הראשונות, אלא הרי הם מהדורא תניינא של הלוחות ראשונות, שהם חזרה שניה של הלוחות ראשונות ובגובה נמוכה, להתאים עם מדרגת בני ישראל לאחר חטא העגל. הנה עבודתנו היא לחזור למדרגה הראשונה של הלוחות הראשונות ושל אדה"ר לפני החטא, ולהשתלם לגמרי, שיתגבר השכל ויכניע את הגוף שלא ישארו הגוף והנשמה כשני הפכים נפרדים, אלא שיכופו רצונות הגוף לדרכי השכל, ולא יהוה הגוף מחיצה כלל לנשמה (וא"ש ששברי לוחות מונחות בארון בקודש הקדשים, כיון שנשארנו מחוברים להם וזהו מרכז עבודתנו ותכליתנו ולא הפסדנו אותם לגמרי). אמנם זה ודאי שבעולם הזה א"א להגיע בפועל למדרגה זו אבל כך תהיה מדרגתנו לעת"ל לאחר תחיית המתים שיתוקן הכל ויתבטל כל הרע ונחזור למדרגת לוחות ראשונות וכמו שהבאנו מחז"ל ששוב לא יהיה שכחת התורה, וכל זה על ידי עבודתנו בעולם הזה.[footnoteRef:23]  [23:  ונר' עוד דאמנם שחטאו בעגל ונשברו הלוחות ראשונות, אבל בפנימי פנימיותם נשארו שייך לגובה זה ולכן ע"י עבודתם יחזרו למדרגתם הראשונה. 
הכי מוכח בגמ' ששבת (קמה:) שגם אחרי שחזר זוהמת הנחש, אבל בפנימיות נשארו בגדר פסקה זוהמתם, והכי איתא התם, מפני מה עובדי כוכבים מזוהמין שלא עמדו על הר סיני שבשעה שבא נחש על חוה הטיל בה זוהמא ישראל שעמדו על הר סיני פסקה זוהמתן עובדי כוכבים שלא עמדו על הר סיני לא פסקה זוהמתן, ע"כ, הרי מבו' שגם אחרי שחזר הזוהמא מחמת החטא, עדיין חלוקים בני ישראל שאינם מזוהמים מאומות העולם שמזוהמים, וביאוה"ד שבפנימיות לא חזר זוהמתם. 
וכן מוכח בגמ' ע"ז (כב:), אמר מר חביבה עליהן בהמתן של ישראל יותר מנשותיהן דאמר רבי יוחנן בשעה שבא נחש על חוה הטיל בה זוהמא, אי הכי ישראל נמי, ישראל שעמדו על הר סיני פסקה זוהמתן, עובדי כוכבים שלא עמדו על הר סיני לא פסקה זוהמתן, ע”כ. הרי מבו' כנ"ל.
וכ"כ האור החיים (שמות ל"ב י"ט), וז"ל בא"ד, הגם שלא חזרה הזוהמא ממש על ידי העגל לכמות שהיתה קודם קבלת התורה, אף על פי כן שברם, כי אין דין זה להם עוד שיהיו בני חורין ממלאך המות ומשעבוד מלכיות, ע"כ.] 

א"כ א"ש שהיום והחג של קבלת התורה נקבע לדורות בחג השבועות ששייך ללוחות הראשונות ולא ביום כיפור כשקבלנו את הלוחות השניות, שגם אחרי שנשברו הלוחות, עדיין נשארנו מחוברים לשברים וסו"ד נחזור למדרגתם.

י. לסיום הדברים, והנוגע למעשה
לסיום הדברים. נהגו בני ישראל ללמוד כל ליל שבועות עד הבוקר[footnoteRef:24]. הנה ודאי, מנהג ישראל תורה היא, ואין לפקפק עליה כלל וכלל, אבל יש להאיר, שלפו"ר הרוצה לנצל את חג השבועות ללימוד תורה, טוב יותר שילך לישן ויקום מוקדם ויתפלל בנץ החמה, וילמוד אח"כ עם ראש ער ובהיר, ובכך ירויח שהלימוד יהיה יותר גם בכמות הזמן וגם באיכות, במקום ללמוד בשעות הלילה עם ראש עיף כבד ורדום.  [24:  כתב האריז"ל (שה"כ דרוש שבועות דרוש א'), על חשיבות הלומד בלילה זה, וז"ל, ודע כי כל מי שלא ישן בלילה הזאת כלל אפי' רגע אחד ויהיה עוסק בתורה כל הלילה מובטח לו שישלים שנתו ולא יארע לו שום נזק בשנה ההיא וכמ"ש הרשב"י בהקדמ' בראשית וז"ל דיפוק ההוא שתא בשלם כו' ע"ש ולא עוד אלא שהוראת חיי האדם בשנה ההיא תלויה בענין זה כי אם לא ישן כלל ודאי שלא ימות בשנה ההיא ודי בזה, ע"כ.] 

הנה פשוט שאין כאן שאלה כלל וטעמים רבים יש למנהג הזה, אבל ע"פ דברנו הרגשת הלב היא, דאמנם בכל השנה אמרי' "לא לידי נסיון" ואסור לאדם להביא את עצמו לידי נסיון, בתקוה שיעמוד בו ויתעלה בכך, בשבועות נקבע המנהג, שעומדים לפני הקב"ה בלילה, בזמן שהמלחמה בין הגוף ושכל היא בשיא, וטבע הגוף למשוך ללכת לישון, ובכל זאת מתעוררים ללמוד בכל כוחנו, ומשעבדים הגוף לרצונות השכל, להראות שרצוננו לעשות רצונך, וזה תכליתנו, וזה מה שהתחדש לנו ביום זה - הכח להכניע ולשעבד את הגוף לדרכי השכל, שגם הגוף ירצה לעשות רצון הבורא יתברך שמו.
ככל שאדם מתחבר ומתקשר לחג ולמדרגותיו, באותה מידה יזכה להשפעת החג שישפיע עלינו ממרום שפע של אור התורה, שנוכל להזדכך, להתעלות, ולהתקרב אליו, להכניע ולשעבד אליו את השאור שבעיסה, ולעבדו בלב שלם. 
[bookmark: _GoBack]יה"ר שנזכה להכיר את גודל החג, להתחבר אליו כראוי, ולזכות לקבל את השפע הנשפעת עלינו. 
סימן ב'
מדרגת אהבת בני ישראל במדבר - הכנה לקבלת התורה

יתבאר בעז"ה:
· למה אין לחג השבועות תאריך קבוע
· למה נקבע המועד בו' סיון ולא בז' סיון,
· למה נקבע המועד אחרי נ' יום ולא אחרי נ"א יום
· קו' התוס' על תנאי שהתנה עם יום הששי
· שבועות נקבע ע"פ ההכנה
· אהבת ה' אלינו ואהבתנו אליו, בעת מתן תורה
· ביאור מי גילה רז זה לבני, וחומר האיסור לעלות בהר
· ספירת העומר השתוקקות בני ישראל

א. לחג השבועות אין תאריך קבוע בחודש
מן החילוקים הבולטים בין חג השבועות לשאר מועדי השנה, היא ששאר המועדים, נקבעו זמנם בתאריך קבוע בחודש, ואילו חג השבועות אין לו תאריך קבוע בחודש כלל, וכמבו' בגמ' ר"ה (ו:) שלפעמים ה' סיון לפעמים ו' סיון ולפעמים ז' סיון. נקבע זמנו להיות לאחר נ' יום מתחילת ספירת העומר, בין אם ניסן ואייר מלא או חסר, וכדכתיב, (אמור כ"ג ט"ו), וספרתם לכם ממחרת השבת .... עד ממחרת השבת השביעית תספרו חמשים יום והקרבתם מנחה חדשה לה', וצריך לבאר מ"ש שבועות משאר המועדים שלא נקבע בתאריך קבוע בחודש.

התורה ניתנה בז' סיון ולא בו' סיון
בגמ' שבת (פז.) נח' ר' יוסי ורבנן האם קבלת התורה היתה בו' סיון (רבנן) או בז' סיון (ר' יוסי), ועיי"ש בגמ', דלכו"ע ביום חמישי יצאו בני ישראל ממצרים, ולכו"ע בר"ח סיון באו למדבר סיני, ולכו"ע בשבת ניתנה תורה, אלא שנח' האם חודש אייר של אותה שנה שיצאו ממצרים היתה מלא ור"ח סיון היתה ביום ב' וקבלת התורה בו' סיון (רבנן), או חסר ור"ח סיון היתה ביום א' וקבלת התורה בז' סיון (ר"י), וטעמא דר"י משום שהוסיף מרע"ה יום אחד מדעתו.
ידוע קושית המג"א (סי' תצ"ד הקדמה) וז"ל, קשה לי היאך אנו אומרים בשבועות יום מתן תורתנו הלא קי"ל כר"י דאמר בז' בסיון נתנה תורה דהא קי"ל דבעי לפרושי ו' עונות כמ"ש בי"ד סי' קצ"ו (וכמדומה שראיתי קושיא זו באיזו פוסק) ולדידן לעולם שבועות בו' בסיון, ע"כ.
 
התורה ניתנה אחרי נ"א יום ולא חמשים יום
עוד ילה"ק, וכ"ה המג"א שם בהמשך דבריו, דנמצא שלכו"ע (בין לרבנן ובין לר"י) ניתנה התורה אחרי נ"א יום, וא"כ למה נקבע חג השבועות לדורות אחרי נ' יום, (כבר העירו בזה הראשונים ואחרונים – לציין דבריהם בקצרה בהערות. במק"א כתבתי שרק לרוב שיטות היה נ"א יום – לציין כאן).

תנאי התנה עם מעשה בראשית
איתא בגמ' ע"ז (ג.), אר"ש בן לקיש, מאי דכתיב ויהי ערב ויהי בקר יום הששי, מלמד שהתנה הקדוש ברוך הוא עם מעשה בראשית, ואמר, אם ישראל מקבלין את תורתי - מוטב, ואם לאו - אני אחזיר אתכם לתוהו ובוהו, ע"כ, והק' בתוס' (שם), תימה למ"ד בשבעה בחדש נתנו עשרת הדברות מאי יום הששי, ע"כ, (עיי"ש ב' דרכים ליישב).

ב. חג השבועות נקבע ביום גמר הכנתנו ולא ביום קבלתנו, וישוב שאלות הנ"ל
ליישב ב' קושיות האחרונות כתב המהרש"א (ע"ז ג.) דברים נפלאים, וז"ל, הכוונה בזה לפי שלא היו ישראל אז ראוים לחכמת התורה עד שיטהרו ויקדשו עצמם מכל טומאת מצרים שיצאו משם כמ"ש כל שיראת חטאו קודמת לחכמתו וכו' וע"כ היתה הטהרה במספר שבעה שבועות ויום חמשים שהם מספרים קדושים כענין שבת שמיטים ויובלות. ולפי שביום נ' נגמרה הטהרה שזכינו אחר כך ביום נ"א לקבל התורה קבע הש"י אותו יום חמשים לחג שבועות כי יראת חטא קודם לחכמה במעלה ובזמן. ובזה יתורץ קושיית התוס' דלמאן דאמר נמי בז' בו נתנה תורה הזכיר כאן יום הששי מר"ח לפי שהוא עיקר כי בו נקבע חג השבועות לדורות וק"ל, ע"כ.
מבו' מדברי המהרש"א, חידוש גדול, שקביעות הזמן של חג השבועות שהוא זמן מתן תורתנו, נקבע לדורות, לא על הזמן שבו קבלנו את התורה אלא על הזמן שבו השלמנו את ההכנה מצדנו להיות ראוים לקבל את התורה, שאחרי נ' יום הושלם עבודת התחתונים להיות כלי הראוי לקבל את התורה, ולמחרת ניתן להם את התורה. 

ועפ"ז מיישב המהרש"א כוונת הגמ', תנאי התנה הקב"ה על מעשה בראשית, שיום הששי הוא העיקר שאז נשלם הכנתנו. ומיישב ג"כ בזה למה נקבע שבועות אחרי נ' יום  - מועד גמר הכנתו, ולא אחרי נ"א יום – זמן קבלתנו.  
לפי דבריו יש ליישב מה שהערנו, שמשו"ה אין לחג שבועות תאריך קבוע בחודש, שעיקר החג מתייחס להכנת בני ישראל לעשות עצמם כלים הראוים לקבל את התורה, וזהו ע"י הכנה של חמשים יום, ואינו תלוי בתאריך בחודש אלא בתקופה של הכנה ולכן כשנשלמה הכנה זו נקבעה חג השבועות.
נמצאנו למידים תוספת הבנה בתואר שם "שבועות" שביארנו בסימן א' ע"פ השבלי הלקט שהוא ע"ש ההכנה לקראת קבלת התורה. ולהנ"ל א"ש שזהו מעצם החג - הכנת הכלי לקבל את התורה.
וא"כ יש ליישב קו' המג"א למה נקרא יום זה "זמן מתן תורתנו", דאמנם עצם נתינת התורה היתה למחרת, אבל ביום זה נעשו ראוים מצידנו לקבל את התורה.

ג.      נמצאנו למידים מדברי המהרש"א שמה שהארכנו בהקדמה ובסימן א' שבכל חג חוזרים עלינו בכל שנה ושנה ההשפעות של התקופה הזו, מה שהיו לנו בימים ההם, בחג השבועות, מלבד ההשפעות של עצם קבלת התורה שחוזרות ומתחדשות עלינו כל שנה ושנה וכמו שהארכנו בסי' א', חוזרות עלינו גם כן הכוחות וההתעלות ליעשות כלי הראוי לקבל את התורה.
א"כ עלינו לבאר מה היתה מדרגתם של בני ישראל כשעמדו לפני הר סיני שמחמתה זכו לקבל את התורה, ומתוך זה נלמד לחג שלנו, מה הם השפעות החג שחוזרות ומתחדשות עלינו כל שנה ושנה.
בסימן זה יתבאר בעז"ה גודל מדרגת אהבת בני ישראל לה' יתברך כשעמדו לפני הר סיני, ובסימן הבאה יתבאר בעז"ה גודל מדרגת יראת הרוממות שהיו להם.

ד. אהבת אותנו – זה שבועות
אומרים בתפלת המועדים, אתה בחרתנו מכל העמים, אהבת אותנו ורצית בנו וכו', ומבאר השיח יצחק, שאתה בחרתנו כנגד פסח, אהבת אותנו כנגד שבועות, ורצית בנו כנגד סוכות. מבו' ששבועות שייך למידת אהבת ה' לבני ישראל אותנו". 
וכ"ה בשמו"ר (ל"ב ב'), הנה אנכי שולח מלאך לפניך, הה"ד (ירמיה ג) ואנכי אמרתי איך אשיתך בבנים מהו אשיתך אמר הקב"ה משעה שעמדתם בסיני וקבלתם את התורה וכתבתי שאני אוהב אתכם שנאמר (דברים ז) כי מאהבת ה' אתכם ואחר שאהבתי אתכם היאך אני יכול לשנוא אתכם, ע"כ. הרי שע"י קבלת התורה של בני ישראל נקבע מדרגה של "ואחר שאהבתי אתכם, היאך אני יכול לשנוא אתכם"[footnoteRef:25].  [25:  ואע"פ שפסוק זה בגאולת מצרים איירי ולא במתן תורה, צ"ל בכוונת המדרש כיון שנכתב זה בתורה שניתנה ביום זה, אז נשלם ונקבע אהבה זו, ועיין.] 

וכן הוא לשון הגמ' בכמה מקומות "אמר רחמנא" ור"ל אהבה.  וכן נקראת התורה מתנה - רבי שמעון בן יוחאי אומר שלש מתנות טובות נתן הקדוש ברוך הוא לישראל וכולן לא נתנן אלא על ידי יסורין אלו הן תורה וארץ ישראל והעולם הבא, (ברכות ה.) ע"כ. ונקראת כלי חמדה - חביבין ישראל שניתן להם כלי חמדה (אבות ג' י"ד'). וכן אמרי' בתפלה השיבנו אבינו לתורתך – מבו' שתורה שייך ליחס של אב לבן, ואכמ"ל.

ה. אהבת בני ישראל לה' יתברך בעת מתן תורה
הנה כ"ז מצד היחס והאהבה של השם יתברך לישראל. נשתדל להרחיב ולבאר את אהבת בני ישראל  אליו יתברך שהוא תנאי הכרחי לקבלת התורה. 

מי גילה רז זה לבני
איתא בגמ' שבת (פח.), אמר רבי אלעזר בשעה שהקדימו ישראל נעשה לנשמע יצתה בת קול ואמרה להן, מי גילה לבני רז זה שמלאכי השרת משתמשין בו, דכתיב ברכו ה' מלאכיו גבורי כח עושי דברו לשמוע בקול דברו, ברישא עשי והדר לשמע, עכ"ל.
ביאר המהרש"א תמיהת הבת קול וז"ל, דזהו דבר סודי שהמלאך כולו רוחני ואין לו דעת אחרת כ"א לעשות רצונו ית' ב"ה והוא מוכן כאלו עשה משא"כ האדם מחובר בגוף ונפש שיש בו גם דעת היצה"ר ואינו מוכן לעשות רצון אביו שבשמים כי היצה"ר מסיתו לרעה אבל ישראל במ"ת נגלה להם סוד זה להיות להם דעת א' להיות מוכנים לעשות רצון אביהם שבשמים כמ"ש מי יתן והיה לבבם זה וגו' דהיינו שב' הלבבות שהם ב' יצרים היו להם דעת אחד כמלאכים הללו שהם מוכנים לעשות קודם שמיעה וק"ל, עכ"ל.
מבו' מדברי המהרש"א בביאור דברי הגמ' שבני ישראל נתעלו למדרגה שהב' יצרים – יצר הטוב ויצר הרע, נתעלו להיות לב ורצון אחד, ללא כל התנגדות וללא כל משיכה לרצונות הגוף אלא רצון אחד לעשות רצון אבינו שבשמים.
אבל יש להעיר בלשון הבת קול, "מי גלה לבני רז זה לבני", מה ענין מדרגה זו לרז – סוד, דאמנם מדרגה גדולה השיגו, ויתכן שמופלא היא איך זכו להשגת מדרגה זו, אבל למה נקרא מדרגה זו בשם "סוד".

גודל האזהרה לא לגעת בהר
עוד יש לעיין, שהקב"ה ציוה למרע"ה לפני מתן תורה לצוות לבני ישראל לא לגעת בהר סיני, כדכתיב (שמות י"ט י"ב), והגבלת את העם סביב לאמר השמרו לכם עלות בהר ונגע בקצהו כל הנגע בהר מות יומת, ע"כ. ובהמשך הפרשה אחרי שכבר עלה מרע"ה אל ההר ביום נתינת התורה, ציוה לו הקב"ה לרדת שוב ולהזהיר שנית לבני ישראל לא לגעת בהר, כדכתיב (פסוק כ"א) ויאמר ה' אל משה רד העד בעם פן יהרסו אל ה' לראות ונפל ממנו רב, והשיב מרע"ה להקב"ה שכבר נצטוו על כך כדכתיב, (כג) ויאמר משה אל ה' לא יוכל העם לעלת אל הר סיני כי אתה העדתה בנו לאמר הגבל את ההר וקדשתו, ע"כ. והשיב לו הקב"ה דאעפ"כ צריך לחזור ולצוותם שנית כדכתיב (פסוק כ"ד), ויאמר אליו ה' לך רד ועלית אתה ואהרן עמך והכהנים והעם אל יהרסו לעלת אל ה' פן יפרץ בם, ע"כ.
וצ"ב למה הצורכו בני ישראל לכ"כ אזהרות רבות, הרי מדובר בדור דיעה אחרי הכנה של חמשים יום לקראת מתן תורה ועומדים בשיא המדרגה לפני קבלת התורה, והקב"ה יורד מן השמים על ההר, ורואים בני ישראל לעיניהם את גודל המעמד שעליו מגדיר הכתוב (שמות פ"כ פי"ז), ובעבור תהיה יראתו על פניכם לבלתי תחטאו, ע"כ, אטו יש הו"א שבמעמד כזה יעברו על רצונו וציווי יתברך ויגעו בהר, שלפו"ר הרי הוא מן האזהרות הקלות ביותר, וגם עונש העובר בה חמור מאוד שעונשו במיתה, כדכתיב (פסוק כ"ד), והעם אל יהרסו לעלת אל ה' פן יפרץ בם (עי' רש"י פסוק כ"ב), ולמה באמת היה צורך להזהירם כל כך.

ספירת העומר – השתוקקות בני ישראל 
כתב השבלי הלקט (סדר עצרת סי' רל"ו) לבאר מצות ספירת העומר, וז"ל, ומדרש אגדה למה תלה הכתוב יום חג שבועות בספירה מה שאין כן בכל המועדות לפי שכשנתבשרו ישראל לצאת ממצרים נתבשרו שהן עתידין לקבל [את] התורה לסוף חמשים יום ליציאתן שנאמר בהוציאך את העם ממצרים תעבדון את האלהים על ההר הזה הרי הנו"ן של תעבדון יתירה לומר לך לקץ חמישים יום תעבדון את האלהים (שתעבדו) [שתקבלו] את התורה, וישראל מרוב חיבה היו מונין בכל יום ויום [ואומרים] הרי עבר יום אחד ויום שני וכן כולם שהיה נראה בעיניהם כזמן ארוך מתוך חיבתן הגדולה על הדבר, לכך הספירה נקבעה לדורות, ע"כ.
מבו' ששורש ותוכן ענין ספירת העומר הוא ביטוי של רוב חיבה של בני ישראל לקראת קבלת התורה, שכך היתה מדרגתם של בני ישראל במדבר שמרוב השתוקקותם לבורא ספרו הימים עד קבלת התורה.

וכן מפורש בפסוק (ירמיה ב'), כה אמר ה' זכרתי לך חסד נעוריך אהבת כלולתיך לכתך אחרי במדבר בארץ לא זרועה, ע"כ, הרי שמדרגת בני ישראל שמתוכה יצאו ממצרים למדבר לא היתה רק מתוך אמונה ובטחון אלא מתוך אהבת ה' כאהבת כלה לחתן בתחילת נישואיה, שמתוך רוב אהבה שרצו לידבק בו יתברך, יצאו כביכול איתו יתברך למדבר בלא חשבונות - למקום סכנה שאין בו לא אוכל ולא מים, בבחינת אהבה מקלקלת את השורה.

ו. ישוב הנ"ל
א"כ מובן היטיב עומק האזהרה לא לעלות בהר. בני ישראל עלו לכזה גובה של אהבה והשתוקקות לשם יתברך, שכשהגיע זמן קבלת התורה וירד ה' על הר סיני, גודל התשוקה להתקרב אליו ולידבק בו יותר ויותר, היתה בוערת בתוכם, וכל שאיפתם היתה להתקרב אליו יותר ויותר והיינו ע"י העלייה בהר. וע"ז הזהירם ה' יתברך שאינם יכולים להתקרב אליו יותר מדי ויש גבול למידת דביקותם בו יתברך, דהיינו רק עד ההר ולא יותר. ובאמת אי אפשר לשער את גודל הנסיון לא לעלות בהר להתקרב אליו, בבחינת אהבה מקלקלת את השורה, ולזה היה צורך להזהירם ולחזור להזהירם שנית בזמן מעמד הר סיני ממש, שלא יעלו בהר.

עפ"ז יש לבאר דברי הבת קול, "מי גילה רז זה לבני", ובהקדם דברי הרמב"ם הידועים (הל' גירושין פ"ב ה"כ) בדין כופין אותו עד שיאמר רוצה אני, וז"ל, אבל מי שתקפו יצרו הרע לבטל מצוה או לעשות עבירה והוכה עד שעשה דבר שחייב לעשותו או עד שנתרחק מדבר שאסור לעשותו, אין זה אנוס ממנו אלא הוא אנס עצמו בדעתו הרעה לפיכך זה שאינו רוצה לגרש מאחר שהוא רוצה להיות מישראל רוצה הוא לעשות כל המצות ולהתרחק מן העבירות ויצרו הוא שתקפו, וכיון שהוכה עד שתשש יצרו ואמר רוצה אני כבר גרש לרצונו, ע"כ.
מבו' מדברי הרמב"ם, וכבר האריך בזה הנפש החיים (ש"א פי"ח), שאמנם שיש לכל אדם בחירה לבחור בין טוב לרע אבל בעומק נפשו של האדם יש נקודה אחת פנימי שמשולל מכל נטייה לרע ותמיד רוצה רק טוב, וגם אם יתרחק האדם במעשיו ויוסיף רע בנפשו ישאר נקודה אחת פנימי מחובר למקור הטוב ומשולל מכל רע, ומחמת נקודה פנימי זו לעולם ניתן לאדם היכולת לחזור בתשובה שלמרות כל מה שיתקלקל במעשיו, נקודה זו ישאר נקי וטהור לעולם, ולעולם לא יתנתק האדם לגמרי. ועפ"ז ביאר הרמב"ם שע"י כפייה מתחבר האדם החיצוני אל נקודה זו הפנימית וכשאומר "רוצה אני" אי"ז נגד רצונו אלא מחמת הרצון הפנימי שרצונו לעשות טוב, המתגלה כלפי חוץ.
וא"כ יש לבאר הבת קול – "מי גילה רז זה לבני", בטוב טעם. בני ישראל עמדו באותה שעה בשיא מדרגה של אהבת ה', עד כדי מדרגה של רצוננו לעשות רצונך, מדרגה של התבטלות גמורה לרצונו יתברך, שלא קיים רצון אחר לבד רצונו יתברך, דהיינו שזכו לפתוח ולגלות כלפי חוץ את הנקודה הפנימי שהוא כולו "רצוננו לעשות רצונך" ומשולל מכל רע. ע"ז מתפלא הבת קול - מי גלה רז זה לבני - איך עלו בנ"י למדרגה זו שהצליחו להוציא לידי גילוי ולהוציא לחוץ את עומק הפנימיות הנפש המוסתר בנסתרים ומכוסה עם רצונות הגשמיות של האדם, רצון זה של רצוננו לעשות רצונך בלא שום נטייה לרע. זהו בחינת "רז" – שסוד פירושו דבר שנמצא בנסתרות ובפנימיות ואינה בנגלות, אלא נעלם מעין כל, ובנ"י באמירת נעשה ונשמע, זכו להתחבר ולהוציא לגילוי מדרגה פנימי זו שמשולל מכל רצונות עצמו.

ז. סיום הדברים
כך היתה מדרגת בני ישראל כשעמדו לפני הר סיני לקבל את התורה, שיא המדרגה של אהבת ה' ותשוקה עצומה להתקרב אליו יתברך, עם ביטול מוחלט של רצונות עצמו אלא כולו "רצוננו לעשות רצונך", ומתוך מדרגה זו זכו וקיבלו את התורה. 
בכל שנה ושנה בחג השבועות חוזרים עלינו בימים אלו השפעת כוחות אלו שהשיגו בני ישראל באותה תקופה. בימים אלו ניתן לנו יותר יכולת מבכל השנה, להתעלות ולהתקרב יותר אליו יתברך, להתרומם ולפתוח כלפי חוץ את מדרגת, "רצוננו לעשות רצונך" הטמון בכל איש ישראל.
הנה ודאי אין ביכולתנו להשיג מדרגת בני ישראל כמו שהשיגו במעמד הר סיני, אבל עכ"פ ניתן לכל אחד ואחד להתרומם ולקבל מגע ושייכות למדרגה זו. ככל שהאדם מרומם את עצמו בהכרה זו, מתוסף בזה היכולת שלו להיות כלי הראוי לקבל את התורה, ובאותה מידה יזכה יותר ויותר להשפעה מלעילא בלימוד התורה, הבנתה, וידיעתה, והשגתה. 



סימן ג'
יראת שמים – תנאי לקבלת התורה

יתבאר בעז"ה:
· יראת שמים - הכנת בני ישראל לקבלת התורה 
· יראת שמים – תנאי לקבלת התורה ולימודה
· ג' דרכים בביאור הקשר בין יראת שמים ותורה
· דרכו של הרמח"ל והב"ח שמידת השפעת התורה תלוי במידת הכרת השפעתה
· ביאור מה שרגילים להתנועע בעת הלימוד

א.       הבאנו בסימן ב' דבריו הנפלאים של המהרש"א (ע"ז ג.) שהטעם למה נקבע חג השבועות ביום נ' לספירת העומר, ולא ביום נ"א שביום זה קיבלו את התורה, משום שביום נ' השלימו בני ישראל את הכנתם לעשות עצמם כלי הראוי לקבל את התורה למחרת, וכנגד זה נקבע חג השבועות, עיי"ש שהארכנו. 
נעתיק כאן מקצת לשונו של המהרש"א לצורך פרט נוסף המבו' בדבריו, וז"ל, והכוונה בזה לפי שלא היו ישראל אז ראוים לחכמת התורה עד שיטהרו ויקדשו עצמם מכל טומאת מצרים שיצאו משם כמ"ש כל שיראת חטאו קודמת לחכמתו וכו' .... ולפי שביום נ' נגמרה הטהרה שזכינו אחר כך ביום נ"א לקבל התורה קבע הש"י אותו יום חמשים לחג שבועות כי יראת חטא קודם לחכמה במעלה ובזמן, ע"כ.
הרי שהוסיף המהרש"א לבאר שתוכן ההכנה שהכינו בני ישראל את עצמם לקראת קבלת התורה, הוא הכנה של "כל שיראת חטאו קודמת לחכמתו", הכנה של יראת שמים שהוא תנאי לקבלת התורה.
נמצאנו למידים מדברי המהרש"א שמה שהארכנו בהקדמה ובסימן א' שבכל חג חוזרים עלינו בכל שנה ושנה ההשפעות של התקופה הזו, מה שהיו לנו בימים ההם, בחג השבועות, מלבד ההשפעות של עצם קבלת התורה שחוזרות ומתחדשות עלינו כל שנה ושנה וכמו שהארכנו בסי' א', חוזרות עלינו גם כן הכוחות וההתעלות ליעשות כלי הראוי לקבל את התורה, דהיינו תוספת השגה במדרגת "כל שיראת חטאו קודם לחכמתו".
א"כ עלינו לבאר מה היא היראת חטא שהיא תנאי קדומה לקבלת התורה, שניתנה לנו הזדמנות מיוחדת לזכות לה בתקופה זו יותר מכל השנה, ולמה היא תנאי קדומה לקבלת התורה.

ב.      יראת שמים – תנאי לקבלת התורה ולימודה
לא רק בני ישראל הכינו את עצמם ביראת שמים לקראת קבלת התורה אלא גם עצם מעמד הר סיני היה מעמד של יראת שמים כדכתיב (פר' ואתחנן ד' ט'), רק השמר לך ושמר נפשך מאד פן תשכח את הדברים אשר ראו עיניך ופן יסורו מלבבך כל ימי חייך והודעתם לבניך ולבני בניך, (י) יום אשר עמדת לפני ה' אלקיך בחרב באמר ה' אלי הקהל לי את העם ואשמעם את דברי אשר ילמדון ליראה אתי כל הימים אשר הם חיים על האדמה, ע"כ. וכן בפר' יתרו (פ"כ פי"ז) כתיב, ויאמר משה אל העם אל תיראו ... ובעבור תהיה יראתו על פניכם לבלתי תחטאו, ע"כ[footnoteRef:26]. [26:  רש"י פירש, ובעבור תהיה יראתו - על ידי שראיתם אותו יראוי ומאוים, תדעו כי אין זולתו ותיראו מפניו, ע"כ. והרמב"ן פירש, ולמען תהיה יראתו על פניכם בראותכם כי הוא לבדו האלהים בשמים ובארץ ותיראון ממנו יראה גדולה. או יאמר, שתהיה על פניכם יראת האש הגדולה הזאת ולא תחטאו מיראתכם ממנה, ע"כ.] 

הרי שכל הקולות, הלפידים, קול השופר, הענן, החושך, הערפל, ההר הבוער באש, ושמיעת דבריו יתברך, הכל היה - "אשר ילמדון ליראה אותי כל הימים".
וכ"כ הרמב"ן שם (פר' ואתחנן) וז"ל, כי השם עשה המעמד ההוא כדי שתלמדו ליראה אותו כל הימים ואת בניכם תלמדון לדורות עולם, אם כן עשו אתם ככה ואל תשכחו אותו, ע"כ.
הרי שהמקום הנכון שנתייסד "אשר ילמדון ליראה אותי" הוא במעמד הר סיני לפני קבלת התורה. ונר' פשוט שלא נקבע כאן במקרה אלא משום שיראת שמים הוא תנאי הכרחי לעצם קבלת התורה, וכנ"ל.[footnoteRef:27] [27:  גם לדורות נאמר כאן ציווי ואזהרה לדורות - "פן תשכח את הדברים האלה אשר ראו עיניך", ודעת הרמב"ן ועו"ר שלא בשכחת התורה איירי (כפרש"י שם) אלא בשכחת עצם מעמד הר סיני (ועיי"ש ברמב"ן שתחילת דבריו משמע שהציווי לדורות כדי שתלמדו ליראה אותו כל הימים ובהמשך דבריו מבו' שהטעם כדי שנאמין שתורה מן השמים וצ"ב, והארכנו במק"א).] 


ויותר מזה מבו' בגמ' יומא (ד:) שמלבד המעמד של יראת שמים במעמד בעת קבלת התורה, הוסיף השם יתברך יראה ע"ג יראה למרע"ה שהוא המוסר התורה לישראל, דכתיב (פר' משפטים) וישכן כבוד ה' על הר סיני ויכסהו הענן ששת ימים ויקרא אל משה ביום השביעי מתוך הענן, ומבאר רבי מתיא בן חרש שלאחר מתן תורה איירי כשעלה מרע"ה לקבל הלוחות, והופרש לששה ימים עד שקרא לו הקב"ה ביום השביעי לעלות למחנה שכינה לקבל התורה. ומבאר טעם הפרשה זו כדי שיהיה לבד ושיוסיף באימתו שיבין וישים לבבו ליכנס באימה, וכ"ז כדי שתהא תורה ניתנת באימה ברתת ובזיע שנאמר עבדו את ה' ביראה וגילו ברעדה. הרי שאפי' מרע"ה שאין ביכולתנו להשיג את גובה יראת שמים שלו, אעפ"כ היה צריך לתוספת יראה כדי להיות ראוי לקבל הלוחות לישראל.

לא רק בעת קבלת התורה מסיני נצרכה ונדרשה גובה זו של אימה ויראה ורתת וזיע, אלא גם קבלת התורה לדורות מרב לתלמיד צריכה להיות בצורה זו. הכי מבו' באבות דר' נתן (נוסחא א פ"ו) בביאור המשנה באבות, והוי מתאבק בעפר רגליהם, וז"ל, כיצד בזמן שתלמיד חכם נכנס לעיר אל תאמר איני צריך לו אלא לך אצלו ואל תשב עמו לא על גב המטה ולא על הכסא ולא על הספסל אלא שב לפניו על הארץ וכל דבר שיצא מפיו קבלהו עליך באימה ביראה ברתת ובזיעה כדרך שקבלו אבותיך מהר סיני באימה ביראה ברתת ובזיע, ע"כ.[footnoteRef:28] [28:  ועד"ז מבו' בגמ' שבת (ל:), אמר רב גידל אמר רב: כל תלמיד חכם שיושב לפני רבו ואין שפתותיו נוטפות מר - תכוינה, שנאמר שפתותיו שושנים נטפות מור עבר, אל תקרי מור עבר אלא מר עובר, אל תקרי שושנים אלא ששונים, ע"כ.] 

ולא רק לימוד תלמיד מרבו, אלא גם עצם הלימוד תורה בינו לבין עצמו צריך להיות כתנאי זה, וכמו שקבלו התורה בסיני, כמבו' בגמ' ברכות (כב.), לגבי בעל קרי, וז"ל, תניא: והודעתם לבניך ולבני בניך, וכתיב בתריה יום אשר עמדת לפני ה' אלהיך בחורב, מה להלן באימה וביראה וברתת ובזיע אף כאן באימה וביראה וברתת ובזיע; מכאן אמרו: הזבים והמצורעים ובאין על נדות - מותרים לקרות בתורה ובנביאים ובכתובים, לשנות במשנה וגמרא ובהלכות ובאגדות, אבל בעלי קריין אסורים, ע"כ.

הנה עצם הקשר בין יראה ותורה כבר מפורש בכמה פסוקים, כדכתיב (משלי א' ז') יראת ה' ראשית דעת, וכדכתיב (משלי ט' י') תחילת חכמה יראת ה', וכדכתיב, (תהלים קי"א י') ראשית חכמה יראת ידוד, ועוכ"פ. ומשנה מפורשת היא (אבות פ"ג י"ז) אם אין יראה אין חכמה, אם אין חכמה אין יראה, ועוכמ"מ. 
אבל צריך לבאר מהו הקשר בין יראת שמים, ותורה שיהא זה תנאי לזה.

ג.        ביאור הקשר בין יראת שמים ולימוד תורה
הנה הביאור הפשוט בקשר בין יראת שמים ותורה, כתב רש"י בשבת (לא:), דאיתא התם, אמר רבה בר רב הונא: כל אדם שיש בו תורה ואין בו יראת שמים, דומה לגזבר שמסרו לו מפתחות הפנימיות ומפתחות החיצונות לא מסרו לו. בהי עייל, ע"כ, ופרש"י, אם ירא שמים הוא - נעשה חרד לשמור ולעשות, ואם לאו - אינו חש לתורתו, ע"כ.[footnoteRef:29] הרי שרק עם יראת שמים יהיה חרד לקיים את התורה. [29:  וכ"כ המהרש"א יומא (עב:), שאין בלבו לקיימה אלא לקנות שם, ע"כ. וכ"כ התפא"י בביאור המשנה באבות (ו' ה') שיראה הוא אחד ממ"ח קניני התורה - שיהיה יראת שמים בלבו, שע"י אלה ישגיח היטב בדברי רבו בלימודו, ע"כ.] 

ויותר מזה מבאר הגר"א עה"פ יראת ה' ראשית דעת חכמה ומוסר אוילים בזו (משלי א' ז'), שלא רק שבלא יראה לא יבוא האדם ללמוד תורה אלא גם מה שילמד, לא ימצא ולא יתקיים בידו כיון שאינו לומד כדי שיזהר, וז"ל, שאם יש באדם יראת ה' ילמוד לדעת בכדי שיהא יודע ממה לשמור א"ע ודרך האדם כשרוצה את הדבר ומוצאו חביב עליו ושמור בו אבל אם אין בו יראת ה' ואינו מתיירא מן החטא אף שלומד כמה פעמים לא ימצא כי אינו לומד בכדי שיהא יודע ממה להזהר וכל מילתא דלא רמיא עליה לאו אדעתיה ולכן אף שילמדו החכמה ומוסר בזוי אצלם ולא יהיה מתקיים בהם, ע"כ.[footnoteRef:30] [30:  ועד"ז מבאר הגר"א עה"פ (משלי ט"ו ל"ג) יראת ה' מוסר חכמה ולפני כבוד ענוה, וז"ל, ועוד כמ"ש אם אין חכמה אין יראה אם אין יראה אין חכמה יראת העונש מביאה לידי חכמה וחכמה מביא לידי יראה הרוממות, עיי"ש. ] 

ובדרך אחר מבאר המהר"ל בביאור המשנה באבות (פ"ו מ"ה), התורה נקנית בארבעים ושמונה דברים .... באימה ביראה, שצריך אדם להעמיד את עצמו ככלי קיבול לקבל את התורה וזהו ע"י הכנעה והכרה בשפלות ערכו וגודל ערך הנותן, וז"ל בא"ד, ויותר יש לפרש באימה וביראה, שיהיה לו אימה ויראה מן הש"י שיהיה מכיר ערך רוממות הש"י וגדולתו יתברך ויכיר גם כן שפלות ערכו וזהו באימה וביראה. וכן אמרו אצל המלאכים שעושין באימה וביראה רצון קונם וכן פירושו בכאן באימה וביראה כי צריך שיהיה האדם מוכן לקבל וזה כאשר הוא נחשב עלול, אבל מי שהוא בעיניו חשוב ובעל מעלה אין לו הכנה לקבל כלל, עיי"ש אריכות דבריו.  

ד.        דרכו של הרמח"ל – הכרה ברוממות כוחה של התורה
נשתדל לבאר בזה דרכו של הרמח"ל (דרך השם ח"ד פ"ב ד').
אעתיק קיצור לשונו: אך התנאים הצריכים להתלוות לתלמוד הנה הם: היראה בתלמוד עצמו ותיקון המעשה בכל עת[footnoteRef:31]. וזה, כי הנה כל כחה של התורה אינו אלא במה שקשר ותלה, יתברך, את השפעתו היקרה בה, עד שעל ידי הדיבור בה וההשכלה תימשך ההשפעה הגדולה ההיא, אך זולת זה לא היה הדיבור בה אלא כדיבור בשאר העסקים, או ספרי חכמות והשכלה בכל שאר מושכלות המציאות הטבעית למיניהם, שאין בם אלא ידיעת הענין ההוא, ואין מגיע ממנו התעצמות יקר ומעלה כלל בנפש הקורא המדבר והמשכיל, ולא תיקון לכלל הבריאה.  [31:  אמנם במשנה באבות מבו' שיש מ"ח קניני התורה.] 

ואמנם ההשפעה הזאת הנה ענינה אלהי, כמו שזכרנו, ולא עוד אלא שהוא היותר עליון ונשגב שבענינים הנמשכים ומגיעים ממנו, יתברך, אל הברואים; וכיון שכן, ודאי שיש לו לאדם לירא ולרעוד בעסקו בענין כזה, שנמצא הוא ניגש לפני אלהיו ומתעסק בהמשכת האור הגדול ממנו אליו, והנה צריך שייבוש משפלותו האנושית וירעש מרוממותו, יתברך, והנה יגל מאד מחלקו הטוב שזכה לזה, אך ברעדה כמו כן. ונכלל בזה, שלא ישב בקלות ראש, ולא ינהג שום מנהג בזיון לא בדבריה ולא בספריה, וידע לפני מי עומד ומתעסק, ואם הוא עושה כן, אז יהיה תלמודו מה שראוי לו להיות באמת, ותימשך על ידו ההשפעה שזכרנו, ויתעצם בו היקר האלהי, ויימשכו תיקון והארה לכל הבריאה. 
אבל אם תנאי זה יחסר ממנו, לא תימשך ההארה על ידו, ולא יהיו דבריו אלא כשאר כל הדיבורים האנושיים, הגיונו כקורא אגרת, ומחשבותיו כחושב בדברי העולם .... ואולם כפי מדרגת המורא ושיעור הכבוד והזהירות בו, כן יהיה שיעור יקר הלימוד ומדרגת ההשפעה הנמשכת על ידו, ע"כ. 
מבו' מדבריו דרך חדש בביאור הקשר בין יראת שמים ותורה, שלא ביראת עונש וחטא איירי אלא ביראת הרוממות, ולא ביראת רוממות הקל יתברך לבד אלא ביראת רוממות התורה וכוחותיה, ולא ר"ל שבלא יראת הרוממות לא יוכל ללמוד כלל, אלא יהיה התורה אצלו ככל חכמה אחרת ולא ישפיע על האדם כלל. וביאור הדברים שיראה זו תוצאה היא מהערכת האדם מה היא התורה, שאדם המכיר ומעריך בברירות שהתורה היא דבר רוחני ששורשה למעלה וע"י לימודינו בה למטה, משפיעים למעלה וחוזרים ומושפעים למטה, והאדם מתעלה מזה והעולם מתעלה עמו (ואפי' יותר מכל מצות התורה – תלמוד תורה כנגד כולם, שכוחה של התורה להשפיע יותר ממה שבכוחה של המצוות), ממילא יביא לו הרגשה של יראה מחמת רוממות התורה והרגשת שפלות עצמו כלפיה. ומבאר הרמח"ל שהשפעתה של התורה על האדם מיתלא תליא בהכרה והערכה זו, שכמידת הערכת האדם בתורה, באותה מידה משפיע התורה על האדם, ומי שהערכת התורה אצלו כמו כל חכמה בעלמא ולא יותר, והתורה היא רק חכמה נוספת ככל שאר חכמות העולם (talmudical study), לא ישפיע עליו כלל ולא יתרומם ע"י לימודה וישאר אצלו בבחינת – talmudical study בלבד, ה' ירחם!
נמצאנו למידים ביאור חדש בקשר בין יראת שמים ולימוד התורה.

את יסוד דברי הרמח"ל מבו' כבר בב"ח בהל' ברכת התורה (או"ח סי' מ"ז) בביאור מה שנחרב הבית על שלא ברכו בתורה תחילה, וז"ל, ואיכא לתמוה טובא למה יצא כזאת מלפניו להענישם בעונש גדול ורם כזה על שלא ברכו בתורה תחלה שהוא לכאורה עבירה קלה. ונראה דכונתו יתברך מעולם היתה שנהיה עוסקים בתורה כדי שתתעצם נשמתינו בעצמות ורוחניות וקדושת מקור מוצא התורה, ולכן נתן הקדוש ברוך הוא תורת אמת לישראל במתנה שלא תשתכח מאתנו כדי שתתדבק נשמתינו וגופינו ברמ"ח איברים ושס"ה גידין ברמ"ח מצוות עשה ושס"ה לא תעשה שבתורה ואם היו עוסקים בתורה על הכוונה הזאת היו המה מרכבה והיכל לשכינתו יתברך שהיתה השכינה ממש בקרבם כי היכל ה' המה ובקרבם ממש היתה השכינה קובעת דירתה והארץ כולה היתה מאירה מכבודו ובזה יהיה קישור לפמליא של מעלה עם פמליא של מטה והיה המשכן אחד, אבל עתה שעברו חוק זה שלא עסקו בתורה כי אם לצורך הדברים הגשמיים להנאתם לידע הדינים לצורך משא ומתן גם להתגאות להראות חכמתם ולא נתכוונו להתעצם ולהתדבק בקדושת ורוחניות התורה ולהמשיך השכינה למטה בארץ כדי שתעלה נשמתם למדרגה גדולה אחרי מיתתם הנה בזה עשו פירוד שנסתלקה השכינה מן הארץ ועלתה לה למעלה והארץ נשארה בגשמיותה בלי קדושה וזה היה גורם חורבנה ואבידתה, ע"כ.
מבו' מדבריו כיסוד הנ"ל שיסוד חטאם שגרם לחורבן בית המקדש היתה חסרון הכרה בכוחה של התורה לקשר האדם עם למעלה, חסרון הכרה שע"י לימוד התורה האדם מתדבק ומתקדש ברוחניות התורה, וכיון שלא הכירו בכוחה, באמת לא השפיעה התורה השפעה זו, וחל ניתוק בין העליונים ותחתונים ושוב נסתלקה שכינה מן הארץ ונחרב הבית.

נמצא לפי דבריו, שמתחדשת עלינו בתקופה זו בכל שנה ושנה, תוספת הכרה בגובה וגדלותה של התורה, ושעל ידי לימודנו בה ממשיכים את אורה למטה, ועל ידי הכרה זו יחד עם הכרת שפלות עצמינו, הר"ז גורם לאדם לירא ולרעוד כששם לב שבזה הוא מתעסק כשלומד התורה הקדושה.
 
ה.       כדי להמחיש את הדברים, נר' לציין כאן מש"כ הרמ"א (או"ח סי' מ"ח) בשם האבודרהם, שנהגו ישראל להתנועע בשעה שקורין בתורה "כי כשנתנה תורה נרתעו כולם שנאמר וירא העם וינעו", ע"כ.[footnoteRef:32]  [32:  וכ"כ בעל הטורים שמות פ"כ פט"ו, עה"פ וירא העם וינועו. על כן מתנענעים בשעת לימוד התורה לפי שהתורה ניתנה באימה ברתת ובזיע (יומא ד:), ע"כ.] 

והאריכו חז"ל בדברים נפלאים (זוה"ק ח"ג ריח:) לבאר מה שאמר רב אבא לר' יוסי על מה שאמר לו רשב"י בביאור מה שנהגו בני ישראל להתנועע בשעה שלומדים, וז"ל, שאילנא ליה מאי האי דכל עמין דעלמא לא עבדין נענועא אלא ישראל בלחודייהו דכד לעאן באורייתא מתנענען הכא והכא בלא למודא דבר נש בעלמא ולא יכלין למיקם בקיומייהו אמר לי אדכרתן מלתא עלאה ובני עלמא לא ידעין ולא משגיחין, יתיב שעתא ובכה, אמר ווי לבני נשא דאזלין כבעירי חקלא בלא סוכלתנו, במלה דא בלחודוי אשתמודען נשמתהון קדישין דישראל בין נשמתהון דעמין עעכו"ם, נשמתהון דישראל אתגזרו מגו בוצינא קדישא דדליק דכתיב (משלי כ) נר יי' נשמת אדם והאי נר בשעתא דאתאחד (נ"א דאתדליק) מגו אורייתא דלעילא לא שכיך נהורא עליה אפילו רגעא, ורזא דא (תהלים פג) אלהים אל דמי לך כגוונא דא כתיב (ישעיה סב) המזכירים את יי' אל דמי לכם, לא שכיכו לכון, נהורא דשרגא כיון דאתאחדא גו פתילה ההוא נהורא לא שכיך לעלמין אלא מתנענעא נהורא לכאן ולכאן ולא משתכיך לעלמין, כגוונא דא ישראל דנשמתייהו מגו ההוא נהורא דשרגא כיון דאמר מלה חדא דאורייתא הא נהורא דליק ולא יכלון אינון לאשתככא ומתנענען לכאן ולכאן ולכל סטרין כנהורא דשרגא דהא (משלי כ) נר יי' נשמת אדם כתיב, ע"כ.
הרי שבכה הרשב"י וביאר לרב אבא שהאדם למטה מתנועע בעת לימוד התורה במקביל לנשמתו העליונה המתחברת עם התורה העליונה ומאירה הנר למעלה ומתנועע לכל הצדדים בעת לימודו. 
כשנפנים לעצמנו הכרה זו, מה היא התורה, ועד היכן בידינו לפעול בלימודה, התוצאה דממילא היא, הרגשה והערכה עמוקה מה הוא היחס הנכון של מי שיושב ולומד תורה.

ו. היוצא מדברנו שיראת שמים היא תנאי לתורה, בין ללימודה בין לקיומה, ובין להשגת מעלתה. 
בימים אלו מתחדשת על כל אחד ואחד אפשרות יתירה לזכות להכרה זו, וממילא לזכות לתוספת מדרגה של קבלת התורה, שכפי מידת היראה כך מאפשר להיות מידת התורה.
ככל שנשתדל מעצמנו להתעורר ולהשתייך לחג ולמדרגות אלו, נזכה בעז"ה לתוספת התעוררות מלעילא והשפעות החג.
יה"ר שישפיע עלינו מן השמים להכין את עצמנו ככלי הראוי לקבל את תורתו הקדושה, ושנזכה לקבל התורה בכל מדרגותיה, ולהתעלות על ידי לימודה למעלה למעלה.  

